മുപ്രമണ് എഴുമണ് വി. കോട്ടയം റോഡ് തകര്ന്നിട്ട് കാല്നൂറ്റാണ്ട് കോന്നി: കാല്നൂറ്റാണ്ടായി തകര്ന്ന് കിടക്കുന്ന മുപ്രമണ് എഴുമണ് വി. കോട്ടയം റോഡിന് ഇനിയും ശാപമോക്ഷമായില്ല. പ്രമാടം ഗ്രാമപഞ്ചായത്ത് 13ാം വാര്ഡിലെ എഴുമണ് എന്ന മലയോര നിവാസികള്ക്ക് പുറംലോകവുമായി ബന്ധപ്പെടാനുള്ള ഏക പാതയാണിത്. രണ്ടര കിലോമീറ്റര് ദൂരമുള്ള റോഡ് 25 വര്ഷം മുമ്ബ് എട്ട് മീറ്ററായി വീതി കൂട്ടിയിരുന്നെങ്കിലും ഇന്നും പണി തീര്ക്കാതെ അധികൃതര് നാട്ടുകാരോടുള്ള അവഗണന തുടരുകയാണ്. ഗ്രാമപഞ്ചായത്തിന്റെയും ജില്ലാ പഞ്ചായത്തിന്റെയും ഫണ്ട് ഉപയോഗിച്ച് രണ്ട് മീറ്റര് വീതിയില് പലയിടങ്ങളിലായി ടാറിങും കോണ്ക്രീറ്റിങും നടത്തിയെങ്കിലും നിര്മാണം പൂര്ത്തിയാക്കാന് ഇനിയും കഴിഞ്ഞിട്ടില്ല. 300 മീറ്റര് ഇപ്പോഴും വെറുതെ കിടക്കുകയാണ്. ചെയ്ത ഭാഗങ്ങളിലെ കോണ്ക്രീറ്റും ടാറിങും ഇളകി മാറി നാട്ടുകാരുടെ നടുവ് ഒടിക്കുന്നതു പോലാണ് ഇപ്പോഴത്തെ അവസ്ഥ. എം.എല്.എ ഉള്പ്പെടെയുള്ള ജനപ്രതിനിധി കള്ക്ക് നിരവധി നിവേദനം നല്കിയിട്ടും അവഗണന തുടരുകയാണെന്ന് പ്രദേശ വാസികള് പറയുന്നു. വീതി ഇല്ലായ്മയാണ് റോഡിന്റ മറ്റൊരു ദുരവസ്ഥ. ഒരു ഓട്ടോറിക്ഷയ്ക്ക് പോകാനുള്ള വീതി മാത്രമാണ് ഇപ്പോഴുള്ളത്. പ്രദേശത്ത് പാറമട പ്രവര്ത്തിക്കുന്നതിനാല് നിരന്തരം ടിപ്പര് ലോറികള് പോകുന്ന പാത കൂടിയാണിത്. ലോറി വരുമ്ബോള് വശങ്ങളിലെ കുറ്റിക്കാട്ടില് കയറി നില്ക്കേണ്ട ഗതികേടിലാണ് മറ്റ് യാത്രക്കാര്. ഈ റൂട്ടിലേക്ക് ഓട്ടം വിളിച്ചാല് മിക്ക ഓട്ടോറിക്ഷക്കാരും വരാറില്ല. അഥവാ വരുന്നവര് അമിത നിരക്ക് ഈടാക്കുകയും ചെയ്യാറുണ്ടെന്ന് നാട്ടുകാര് പറയുന്നു. പല വട്ടം നാട്ടുകാര് പിരിവെടുത്ത് കല്ലും പാറമക്കുമിട്ട് റോഡിലെ കുഴികള് നികത്തിയിരുന്നെങ്കിലും മഴ പെയ്യുമ്ബോള് എല്ലാം ഒലിച്ചുപോകും. റോഡ് ടാര് ചെയ്ത് സംരക്ഷിച്ചാല് പത്തനംതിട്ട, കൊടുമണ്, അടൂര് ഭാഗങ്ങളിലേക്ക് എളുപ്പം എത്താന് പ്രദേശവാസികള്ക്ക് കഴിയും. അധികൃതര് അടിയന്തരമായി ഇടപെട്ട് റോഡിന് ശാപമോക്ഷം നല്കണമെന്നാണ് നാട്ടുകാരുടെ ആവശ്യം.